b'\n_START_ARTICLE_\nJacqueline Seifriedsberger\n_START_SECTION_\nZa\xc4\x8detki, 2003-05\n_START_PARAGRAPH_\nJacqueline je na mednarodnem prizori\xc5\xa1\xc4\x8du od leta 2003. 13. avgusta tega leta je v starosti komaj 12 let in pol nastopila na tekmi FIS v doma\xc4\x8dem Bischofshofnu na 70 metrski skakalnici in zasedla enajsto mesto._NEWLINE_Na tekmi za kontinentalni pokal je prvi\xc4\x8d nastopila 23. julija 2004 v Park Citiju, ko je bila dobra osma. Naslednjega dne je potrdila dober rezultat z desetim mestom. Nato je v prvi organizirani sezoni tega tekmovanja, to je bilo v 2004-05, nastopala solidno, sploh \xc4\x8de upo\xc5\xa1tevamo starost \xc5\xa1tirinajstih let, redno osvajala mesta med dobitnicami to\xc4\x8dk in se petkrat uvrstila med najbolj\xc5\xa1o deseterico. V skupnem se\xc5\xa1tevku je kon\xc4\x8dala na enajstem mestu s 290 to\xc4\x8dkami._NEWLINE_Pri starosti 15 let je nastopila na prvem mladinskem svetovnem prvenstvu za \xc5\xbeenske, ki je bilo v Kranju dne 5. februarja 2006. Tam je zasedla \xc5\xa1esto mesto.\n_START_SECTION_\n2008: mladinska svetovna prvakinja\n_START_PARAGRAPH_\nFebruarja 2008 se je v starosti 17 let udele\xc5\xbeila mladinskega svetovnega prvenstva v poljskih Zakopanih. Tam je dne 28. februarja zmagala na tekmi posameznic in osvojila zlato medaljo._NEWLINE_Vsega skupaj je med letoma 2006 in 2011 nastopila na \xc5\xa1estih mladinskih prvenstvih. Poleg ene zmage je zasedala na preostalih petih sama mesta takoj za medaljami. Tako je bila po enkrat \xc4\x8detrta in peta ter kar trikrat \xc5\xa1esta. Torej vedno dosti blizu mestom, ki prina\xc5\xa1ajo kolajne.\n_START_SECTION_\nSvetovni pokal, 2012-16\n_START_PARAGRAPH_\nZa sezono 2011-12 je zveza FIS organizirala prvo tekmovanje za \xc5\xbeenske smu\xc4\x8darske skoke na ravni svetovnega pokala. Prva tekma je bila prirejena 3. decembra 2011 v Lillehammerju in na njej je nastopila tudi Seifriedsbergerjeva, ki je bila uvr\xc5\xa1\xc4\x8dena na 13. mesto. Nato je v nadaljevanju dosegla sedem uvrstitev med prvo deseterico, med njimi tudi prvo uvrstitev na oder za zmagovalke. To je bilo 12. februarja 2012, ko je na tekmi v Ljubnem bila tretja. Na koncu je v skupnem se\xc5\xa1tevku te zgodovinske prve \xc5\xbeenske sezone kon\xc4\x8dala na 11. mestu s 327 osvojenimi to\xc4\x8dkami._NEWLINE_V sezoni 2012-13 je nastopila na \xc5\xa1tirinajstih posameznih tekmah in na vseh se uspela uvrstiti med prvo deseterico. Njen najslab\xc5\xa1i rezultat je bilo deveto mesto, zato pa se je na zmagovalni oder povzpela osemkrat, od tega je enkrat zmagala, bila trikrat druga ter \xc5\xa1tirikrat tretja. Prvo zmago v svetovnem pokalu je dosegla 3. februarja 2013 v japonskem Saporu. V skupnem se\xc5\xa1tevku te za Jacqueline uspe\xc5\xa1ne sezone je s 817 to\xc4\x8dkami zasedla nehvale\xc5\xbeno \xc4\x8detrto mesto, za tretje uvr\xc5\xa1\xc4\x8deno Coline Mattel je zaostala zgolj za \xc5\xa1est to\xc4\x8dk._NEWLINE_V poletju 2013 je nastopila na \xc5\xa1tirih tekmah poletne velike nagrade in se dvakrat uvrstila med prvih deset, najbolj\xc5\xa1a je bila peta. Nato pa je v zimi 2013-14 nastopila zgolj na prvi prireditvi v Lillehammerju. Najprej je bila na mo\xc5\xa1tveni tekmi s postavo Nem\xc4\x8dije druga, nato je na tekmi posameznic zasedla peto mesto. Ta edini rezultat v celi sezoni ji je prinesel 45 to\xc4\x8dk in kon\xc4\x8dno 41. mesto._NEWLINE_Vrnila se je v naslednji sezoni. Na za\xc4\x8detku zime je 12. decembra zmagala na tekmi celinskega pokala v norve\xc5\xa1kem Notoddnu kjer je slavila pred rojakinjo Danielo Iraschko-Stolz. Nato je v svetovnem pokalu redno osvajala mesta, ki prina\xc5\xa1ajo to\xc4\x8dke. Med drugim je bila \xc5\xa1tirikrat uvr\xc5\xa1\xc4\x8dena med prvo deseterico, od tega kar trikrat na nehvale\xc5\xbenem \xc4\x8detrtem mestu. V se\xc5\xa1tevku sezone je zbrala 370 to\xc4\x8dk in zasedla kon\xc4\x8dno deveto mesto._NEWLINE_V sezoni 2015-16 se je dokaj redno uvr\xc5\xa1\xc4\x8dala na mesta med prvih deset in bila trikrat na odru za zmagovalke, vsaki\xc4\x8d je bila tretja. Skupaj je zbrala kar \xc5\xa1estnajst uvrstitev v prvo deseterico in sezono kon\xc4\x8dala na \xc4\x8detrtem mestu s 695 osvojenimi to\xc4\x8dkami.'